|  |  |
| --- | --- |
| **Muistio** | |
| **Asianumero:** | VN/XXXX/2023 |
| **Päivämäärä:** | 12.9.2023 |

## PÄÄTÖSLAUSELMALLA MEPC.369(80) TEHTYJEN PAINOLASTIVESIYLEISSOPIMUKSEN MUUTOSTEN HYVÄKSYMINEN

### Hyväksyttäväksi esitettävä päätöslauselma

Kansainvälisessä merenkulkujärjestössä (IMO, International Maritime Organization) on tehty vuonna 2004 kansainvälinen yleissopimus painolastivesien ja sedimenttien valvonnasta ja käsittelystä (jäljempänä painolastivesiyleissopimus). Suomi liittyi sopimukseen 8.9.2017 (SopS 38/2017).

MEPC-komitea antoi 80. istunnossaan 7. heinäkuuta 2023 päätöslauselman MEPC.369(80), jolla tehdään oikeudellisesti sitovia muutoksia painolastivesiyleissopimukseen. Muutokset esitetään tasavallan presidentin hyväksyttäviksi siltä osin kuin ne kuuluvat EU:n ja sen jäsenvaltioiden jaettuun toimivaltaan.

Mainitulla päätöslauselmalla muutetaan painolastivesiyleissopimuksen II lisäystä. Muutokset koskevat painolastivesipäiväkirjan mallia. Päiväkirjan mallia muutetaan siten, että siitä tulee yhdenmukainen MARPOL-yleissopimuksen edellyttämien päiväkirjojen kanssa. Päiväkirjojen yhdenmukaisuus tulee helpottamaan painolastivesipäiväkirjan täyttöä ja jättämään vähemmän vaihtoehtoja erilaisille tulkinnoille.

### Muutosten yhteys kansalliseen lainsäädäntöön ja EU-lainsäädäntöön

Suomessa painolastivesiyleissopimuksen vaatimukset on pantu täytäntöön pääosin merenkulun ympäristönsuojelulain 8 luvun säännöksillä.. Mainitun luvun 12 §:n 1 momentin mukaan painolastivesiyleissopimuksen soveltamisalaan kuuluvalla aluksella on oltava painolastivesiyleissopimuksen mukainen painolastivesipäiväkirja. Luvun 16 §:n 2 momentin 4 kohdan mukaan Liikenne- ja viestintävirasto voi painolastivesiyleissopimuksen täytäntöön panemiseksi antaa teknisiä määräyksiä 12 §:ssä tarkoitetun painolastivesipäiväkirjan kaavasta.

EU ei ole antanut sääntelyä alusten painolastivesiin liittyen. Päätöslauselmalla MEPC.369(80) tehdyt painolastivesiyleissopimuksen muutokset kuuluvat siten Euroopan unionin toiminnasta tehdyn sopimuksen 4 artiklan 2 kohdan g alakohdan mukaisesti unionin ja jäsenvaltioiden jaettuun toimivaltaan.

### Vaikutukset

Päätöslauselmalla MEPC.369(80) tehdyt muutokset ovat luonteeltaan teknisiä eikä niillä arvioida olevan poliittisia tai taloudellisia vaikutuksia. Muutoksilla on vähäisiä hallinnollisia vaikutuksia, sillä Liikenne- ja viestintävirasto on merenkulun ympäristönsuojelulain 8 luvun 12 §:n nojalla julkaissut painolastivesipäiväkirjan mallipohjan, joka tulee päivittää päätöslauselmalla MEPC.369(80) annettujen muutoksien mukaisesti. Painolastivesipäiväkirjan mallipohja tulee muutosten myötä yhdenmukaiseksi MARPOL-yleissopimuksen päiväkirjojen kanssa helpottaen sen täyttöä ja jättäen vähemmän vaihtoehtoja tulkinnoille. Tämän myötä hallinnollisen taakan voidaan olettaa hieman kevenevän sekä alusten että aluksia valvovien viranomaisten osalta.

### Asian valmistelu

Päätöslauselma on hyväksytty IMOssa MEPC-komitean 80. kokouksessa 7.7.2023. Komitean kokousten kansallisissa koordinaatioissa on kuultu merenkulkusektorin viranomaisia ja sidosryhmiä. Edellä manituissa kansallisissa koordinaatioissa on kannatettu päätöslauselmassa annettuja muutoksia. [Sidosryhmiä on kuultu muutoksista ennen niiden kansallista hyväksymistä. Lausunnonantajat…]

Perustuslain 93.1 §:n mukaisesti päätöksen sopimusmuutosten hyväksymisestä tekee tasavallan presidentti.

Perustuslain 95.1 §:n mukaisesti EU:n ja sen jäsenvaltioiden jaettuun toimivaltaan kuuluvat kansainväliset velvoitteet, jotka eivät kuulu lainsäädännön alaan, saatetaan voimaan asetuksella.

### Hyväksymismenettely ja kansainvälinen voimaantulo

Päätöslauselmalla MEPC.369(80) hyväksytyt painolastivesiyleissopimuksen muutokset katsotaan hyväksytyiksi 1.8.2024 noudattaen painolastivesiyleissopimuksen 19 artiklan mukaista niin sanottua hiljaista hyväksymismenettelyä, jollei vähintään kolmasosa sopimuspuolista ole vastustanut niitä siihen mennessä. Mikäli muutokset katsotaan hyväksytyiksi, ne tulevat kansainvälisesti voimaan 1.2.2025.

Edellä esitetyt muutokset ovat luonteeltaan teknisiä ja yleiseltä merkitykseltään vähäisiä. Muutokset eivät kuulu lainsäädännön alaan, eivätkä ne muutoinkaan vaadi eduskunnan suostumusta. Muutosten vähäisyyden vuoksi Suomen säädöskokoelmasta annetun lain (188/2000) 9 §:n mukaisesti niitä ei ole tarpeen julkaista Suomen säädöskokoelman sopimussarjassa, vaan Liikenne- ja viestintävirasto antaisi niistä tietoja suomeksi ja ruotsiksi. Tämän lisäksi voimaansaattamisasetus sekä muutosten englanninkieliset tekstit julkaistaisiin Liikenne- ja viestintäviraston internetsivuilla osoitteessa www.traficom.fi.

### Esitys

Edellä olevan perusteella esitetään, että tasavallan presidentti hyväksyisi painolastivesien ja sedimenttien valvonnasta ja käsittelystä vuonna 2004 tehtyyn kansainväliseen yleissopimukseen päätöslauselmalla MEPC.369(80) tehdyt muutokset.

### Esittelijä

Neuvotteleva virkamies Laura Sarlin, liikenne- ja viestintäministeriö